b'\n_START_ARTICLE_\nBogue-luokka\n_START_SECTION_\nTaustaa\n_START_PARAGRAPH_\nSaadut kokemukset Long Island- ja Charger-luokista sek\xc3\xa4 Britannian kasvava tarve saada lis\xc3\xa4\xc3\xa4 saattuetukialuksia palvelukseen johtivat Yhdysvaltain tekem\xc3\xa4\xc3\xa4n p\xc3\xa4\xc3\xa4t\xc3\xb6kseen vuoden 1941 lopulla siirt\xc3\xa4\xc3\xa4 lis\xc3\xa4\xc3\xa4 C3-tyypin kauppa-aluksia muutettavaksi teht\xc3\xa4v\xc3\xa4\xc3\xa4n.\n_START_SECTION_\nMuutosty\xc3\xb6t\n_START_PARAGRAPH_\nLuokan alukset valmistettiin k\xc3\xa4ytt\xc3\xa4m\xc3\xa4ll\xc3\xa4 kahtakymment\xc3\xa4 tyypin 3C rahtialuksen runkoa. Muutost\xc3\xb6ist\xc3\xa4 p\xc3\xa4\xc3\xa4osa tehtiin Seattle-Tacoma Shipbuilding Corporationilla ja muutama alkup\xc3\xa4\xc3\xa4n muutos tehtiin Ingalls Shipbuildingilla Pascagoulassa Mississipiss\xc3\xa4 ja Western Pipe and Steel Companyll\xc3\xa4 San Franciscossa Kaliforniassa._NEWLINE_Eroina edelt\xc3\xa4neeseen Charger-luokkaan olivat hieman suuremmat hangaaritilat ja lentokansi, 3 tonnin lentokoneen ilmaan saattava katapultti, kaksi 6,5 tonnin hissi\xc3\xa4 lentokoneiden siirt\xc3\xa4miseksi kannelle. T\xc3\xa4rkein ero oli turbiinimoottorien k\xc3\xa4ytt\xc3\xb6\xc3\xb6notto, mik\xc3\xa4 nosti alusten nopeutta. Hintana oli kuitenkin toimintas\xc3\xa4teen pieneneminen, mik\xc3\xa4 seurasi hieman pienemm\xc3\xa4st\xc3\xa4 \xc3\xb6ljyvarastosta._NEWLINE_Per\xc3\xa4\xc3\xa4n asennettiin 5 tuuman tykki ja 20 millimetrin tykit keulaan sek\xc3\xa4 lentokannen sivuun rakennetuille hyllyille. Kaikkiaan 20 millimetrin tykkej\xc3\xa4 oli aluksi 10 kappaletta. Alkup\xc3\xa4\xc3\xa4n aluksista osa j\xc3\xa4i aluksi ilman tykkej\xc3\xa4, kun odotettiin kaksiputkisia 40 millimetrin tykkej\xc3\xa4 asennettavaksi. 40 millimetrin aseita asennettiin lopulta vain nelj\xc3\xa4.'